Кучмезовэ ФатIимэт: «Москва сызэрыщыIар зэи сщыгъупщэнукъым!»
2017 — 2018 гъэ еджэгъуэм и япэ махуэм, фокIадэм и 1-м, ди хэкум къыщыхалъхьауэ щытащ «КъэкIуэнур зи плъапIэ Урысей» къэралпсо зэпеуэр. Абы ипкъ иткIэ ныбжьыщIэхэм ятхын хуейт а унэтIыныгъэмкIэ яIэ гупсысэхэр къыщыгъэлъэгъуа сочиненэ. УФ-м и Президент Путин Владимир и жэрдэмкIэ къызэрагъэпэща зэпеуэм кърикIуахэр къапщытэжащ ИлъэсыщIэм и пэ къихуэу.
Путин Владимир ижьымкIэ къыбгъэдэсыр Кучмезовэ ФатIимэщ. Урысей Федерацэм хыхьэ щIыналъэ 60-м щылажьэ курыт школхэм я 9 — 11-нэ классхэм щеджэ ныбжьыщIэ мин 430-м щIигъу хэтащ сочиненэ зэпеуэм. Абыхэм я лэжьыгъэхэм хэплъэжа нэужь, нэхъыфI дыдэу сочинени 100 къыхахащ. Ди гуапэ зэрыхъущи, абыхэм яхэхуащ Къэбэрдей-Балъкъэрым щыщ Кучмезовэ ФатIимэт. Пщащэ цIыкIур Налшык дэт курыт школ №16-м и 9-нэ классым и еджакIуэщ. ФIым я фIыжхэр къыщыхахым, ФатIимэт абыхэми яхэхуащ. Ари яхэту ныбжьыщIэ 34-рэ мы махуэхэм Москва щыIащ икIи Президент Путин Владимир хуэзащ.
— Сэ дапщэщи сыдехьэх сочиненэ зэмылIэужьыгъуэхэр тхыным, рассказ цIыкIухэр зэхэлъхьэным, «КъэкIуэнур зи плъапIэ Урысей» къэралпсо зэпеуэр къыщыхалъхьэм, абы сыхэтыну сытригъэгушхуащ урысыбзэмрэ литературэмрэ дэзыгъэдж Темукуевэ Зулихъэ, — жеIэ ФатIимэт. — Зэпеуэм унэтIыныгъэ зыбжанэ иIэт: «КъэкIуэну зэманым и цIыху», «КъэкIуэнум и IэщIагъэ», «Тхыдэм и дерсыр илъэс 25-рэ дэкI- мэ зэрекIуэкIынур», нэгъуэщIхэри. Абыхэм псоми сахэплъа нэужь, сыкъытеувыIащ иужьрейм. Си нэгу къыщIэзгъэхьащ балигъ сыхъуауэ, журналисту урысей канал цIэрыIуэ-хэм ящыщ зым сыщылажьэу, фIыуэ слъагъу си курыт школым тхыдэмкIэ дерсым сыщIэсыну сыкъэкIуауэ.
НыбжьыщIэм зэрижиIэжымкIэ, и сочиненэм къыщигъэлъэгъуащ илъэс 25-рэ дэкIмэ, еджакIуэхэр дерсым зыщытепсэлъыхьынкIэ хъуну Iуэхугъуэхэр. Апхуэдэхэт, къапщтэмэ, ди къэралым гъащIэм и унэтIыныгъэ зэмылIэужьыгъуэхэм щызыIэригъэхьа ехъулIэныгъэ лъагэхэр: медицинэми, мэкъумэш IэнатIэми, щIыуэпсыр хъумэнми, зыхъумэжыныгъэми, н. къ. Лэжьыгъэхэм хэплъащ абы папщIэ къызэрагъэпэща къэпщытакIуэ гуп щхьэхуэр. Абы хэтхэм къызэралъытамкIэ, ФатIимэт и сочиненэр купщIафIэщ, хьэлэмэтщ, бзэ къулейкIэ, дахэкIэ тхащ.
— Ди республикэм и гъунапкъэхэм зэи сикIатэкъым ипэкIэ. Москва сызырыкIуэнуми хуабжьу сыщыгуфIыкIат, — игу къегъэкIыж пщащэм. — Абы щыдгъэкIуа тхьэмахуэр Iуэхугъуэ зэмылIэужьыгъуэ куэдкIэ гъэнщIауэ екIуэкIащ. ЯпэщIыкIэ дыщызэхуашэсащ Бауманым и цIэр зезыхьэ къэрал университетым икIи дипломхэмрэ саугъэтхэмрэ къыдатыжащ. АдэкIэ экскурс, гъэлъэгъуэныгъэ, конференц зэмылIэужьыгъуэхэм дыхэтащ. ДыкъэкIуэжри, махуитI нэхъ дэмыкIыу, аргуэру дызэхуашэсащ икIи УФ-м и Президент Путин Владимир дыхуагъэзащ. Ар гуапэу къыдэпсэлъащ унагъуэм, еджэным, щIэныгъэ зэгъэгъуэтыным я мыхьэнэм теухуауэ. ИужькIэ дригъэблэгъащ УФ-м егъэджэныгъэмкIэ и министр Васильевэ Ольгэ. Ар нэхъыбэу зытепсэлъыхьар ЕГЭ, ГИА хуэдэхэращ, ди упщIэхэми жэуап къаритащ. Ахэр къыдэхъуэхъуащ ехъулIэныгъэщIэхэр дяпэкIи зыIэрыдгъэхьэну. Куэд слъэгъуащ а махуэхэм. ЖыпIэнурамэ, сэ зэи сщыгъупщэнукъым Москва сызэрыщыIар!
Гъэмахуэ зыгъэпсэхугъуэм ирихьэлIэу Кучмезовэр ирагъэблэгъащ Сочэ къалэм щыIэ «Сириус» сабий еджапIэ центрым кIуэну. Пщащэ Iущым, зэчиифIэм дохъуэхъу лъагапIэщIэхэм нэсыну, и мурадхэм ялъэIэсыну.
КЪАРДЭН Маритэ.
